b'\n_START_ARTICLE_\nPalautumaton monimutkaisuus\n_START_SECTION_\nM\xc3\xa4\xc3\xa4ritelm\xc3\xa4\n_START_PARAGRAPH_\nPalautumaton monimutkaisuus on \xc3\xa4lykk\xc3\xa4\xc3\xa4n suunnittelun kannattajien mukaan biologinen ominaisuus, joka ei voi synty\xc3\xa4 suoran suunnatun evoluution kautta j\xc3\xa4rjestelm\xc3\xa4n osien v\xc3\xa4hitt\xc3\xa4isell\xc3\xa4 kehityksell\xc3\xa4. Tiedeyhteis\xc3\xb6iss\xc3\xa4 t\xc3\xa4t\xc3\xa4 v\xc3\xa4itett\xc3\xa4 ei hyv\xc3\xa4ksyt\xc3\xa4. Er\xc3\xa4s syy t\xc3\xa4lle on se, ett\xc3\xa4 1946 Nobelin palkinnon saanut Hermann Joseph Muller esitti evoluution ennusteena "interlocking complexity"n joka tarkoitti systeemi\xc3\xa4, jonka osan poisto lopettaisi toimintansa._NEWLINE_Ero Behen ja Mullerin n\xc3\xa4kemysten v\xc3\xa4lill\xc3\xa4 oli se, ett\xc3\xa4 Muller keskittyi tilanteeseen, jossa olemassa oleva moniosainen solukone muuttuu ajan mittaan, ja Behe keskittyi tilanteeseen, jossa moniosaiseen solukoneeseen lis\xc3\xa4t\xc3\xa4\xc3\xa4n valmiita osia._NEWLINE_Palautumaton kompleksisuus on argumentti, joka sanoo, ett\xc3\xa4 "palautumattoman monimutkaisuuden syntyminen luonnollisilla tapahtumasarjoilla olisi eritt\xc3\xa4in ep\xc3\xa4todenn\xc3\xa4k\xc3\xb6ist\xc3\xa4, ja tied\xc3\xa4mme ett\xc3\xa4 \xc3\xa4lykk\xc3\xa4\xc3\xa4t suunnittelijat, esimerkiksi ihmiset, osaavat tuottaa sit\xc3\xa4 joten on p\xc3\xa4tev\xc3\xa4\xc3\xa4 sanoa ett\xc3\xa4 palautumattoman monimutkaisuuden takana on \xc3\xa4lyk\xc3\xa4s suunnittelija."_NEWLINE_Behen esityksen mukaan evoluutioteorian on vaikea selitt\xc3\xa4\xc3\xa4 palautumattomasti monimutkaisia rakenteita, koska j\xc3\xa4rjestelm\xc3\xa4n v\xc3\xa4livaiheet eiv\xc3\xa4t ole toimivia, jolloin luonnonvalinnalla ei olisi mit\xc3\xa4\xc3\xa4n josta pit\xc3\xa4\xc3\xa4 kiinni. H\xc3\xa4n korostaa sit\xc3\xa4, ett\xc3\xa4, jos evoluutio ei ole ohjattua, jokaisen muutoksen tulisi antaa valintaetu edelliseen versioon verrattuna: luonnonvalinta karsisi keskener\xc3\xa4iset ja toimimattomat rakenteet pois eli\xc3\xb6n aineenvaihduntaa kuormittamasta. Monet \xc3\xa4lykk\xc3\xa4\xc3\xa4n suunnittelun kannattajat esitt\xc3\xa4v\xc3\xa4t, ett\xc3\xa4 "palautumattomasti monimutkaisella" rakenteella ei ole toimivia v\xc3\xa4livaiheita.\n_START_SECTION_\nHiirenloukku\n_START_PARAGRAPH_\nBehe k\xc3\xa4ytt\xc3\xa4\xc3\xa4 hiirenloukkua esimerkkin\xc3\xa4 palautumattomasta monimutkaisuudesta, koska se koostuu monesta toistensa kanssa vaikuttavasta osasta: pohjasta, pyydyksest\xc3\xa4, jousesta ja vasarasta. N\xc3\xa4iden kaikkien t\xc3\xa4ytyy olla paikoillaan ennen kuin hiirenloukku voi toimia. Yhdenkin osan poistaminen tuhoaa koko hiirenloukun toiminnan. Samat lainalaisuudet p\xc3\xa4tev\xc3\xa4t h\xc3\xa4nen mukaansa my\xc3\xb6s monimutkaisissa biologisissa j\xc3\xa4rjestelmiss\xc3\xa4, joissa eri osasten on oltava omilla paikoillaan ja toimittava yhdess\xc3\xa4, jotta j\xc3\xa4rjestelm\xc3\xa4 olisi toimiva. _NEWLINE_Kenneth Miller on arvostellut t\xc3\xa4t\xc3\xa4 kuvausta sanomalla ett\xc3\xa4 hiirenloukkua, josta puuttuu laukaisin, voidaan k\xc3\xa4ytt\xc3\xa4\xc3\xa4 toimivana solmiotelineen\xc3\xa4, jos t\xc3\xa4st\xc3\xa4 puuttuu jousi, voidaan sit\xc3\xa4 k\xc3\xa4ytt\xc3\xa4\xc3\xa4 avaimenper\xc3\xa4n\xc3\xa4 ja pohja itse toimii paperipainona._NEWLINE_John McDonaldin mielest\xc3\xa4 hiirenloukku ei ole itsess\xc3\xa4\xc3\xa4n palautumattomasti mutkikas, kun jo jousen tavoin toimiva kuristava, laukeava johdonp\xc3\xa4tk\xc3\xa4 voi toimia hiirenluokkuna. Alex Fidelibus johtaa hiirenloukun kehityksen lattialla olevasta juustosta, jonka \xc3\xa4\xc3\xa4relt\xc3\xa4 ihminen yritt\xc3\xa4\xc3\xa4 alussa itse pyydyst\xc3\xa4\xc3\xa4 hiirt\xc3\xa4.\n_START_SECTION_\nBiologiset esimerkit\n_START_PARAGRAPH_\nBehen k\xc3\xa4ytt\xc3\xa4mi\xc3\xa4 esimerkkej\xc3\xa4 palautumattoman monimutkaisista j\xc3\xa4rjestelmist\xc3\xa4 olivat Escherichia coli -bakteerin bakteerimoottori (flagellum), veren hyytymistekij\xc3\xa4t, v\xc3\xa4rekarvat ja sopeutuva immuunij\xc3\xa4rjestelm\xc3\xa4._NEWLINE_Behen m\xc3\xa4\xc3\xa4ritelm\xc3\xa4n mukaista palautumatonta monimutkaisuutta esiintyy luonnossa. Sen sijaan sellaista palautumattomasti monimutkaista rakennetta, jolla ei voisi olla toimivia v\xc3\xa4limuotoja, ei ole l\xc3\xb6ydetty._NEWLINE_Tutkimuksissa on l\xc3\xb6ytynyt "yksinkertaisempia toimivia v\xc3\xa4limuotoja" useille v\xc3\xa4itetyille palautumattomasti monimutkaisille rakenteille. Muun muassa Behen malliesimerkille eli E. colin bakteerimoottorille l\xc3\xb6ydettiin varhaiseksi kehitysvaiheeksi muun muassa gram-negatiivisten bakteereiden 3-tyypin eritysj\xc3\xa4rjestelm\xc3\xa4 (TTSS), joka siirt\xc3\xa4\xc3\xa4 vahingollisia molekyylej\xc3\xa4 pois solusta. Samoin yhden veren hyytymistekij\xc3\xb6ist\xc3\xa4, joiden Behe v\xc3\xa4itti mahdollisesti olevan osa palautumattomasti monimutkaista hyytymistekij\xc3\xa4ketjua, on my\xc3\xb6hemmin huomattu puuttuvan valailta .  Muitakin puutoksia hyytymisketjussa on eri eli\xc3\xb6ill\xc3\xa4. T\xc3\xa4m\xc3\xa4 siis osoittaa, ett\xc3\xa4 palautumattomasti monimutkaisen j\xc3\xa4rjestelm\xc3\xa4n sis\xc3\xa4ll\xc3\xa4 voi olla yksinkertaisempi palautumattomasti monimutkainen j\xc3\xa4rjestelm\xc3\xa4, joka on kehittynyt ep\xc3\xa4suoralla evoluutiolla, esimerkiksi neutraalien mutaatioiden kasautuessa, jolloin v\xc3\xa4limuoto ei ole sen huonompi kuin esimuotokaan, jolloin luonnonvalinta ei karsi sit\xc3\xa4 pois._NEWLINE_Evolutionaarisia polkuja on selvitetty my\xc3\xb6s muun muassa v\xc3\xa4rekarvoille ja immuunij\xc3\xa4rjestelm\xc3\xa4lle, jotka ovat joidenkin mielest\xc3\xa4 palautumattomasti monimutkaisia._NEWLINE_Palautumaton monimutkaisuus mahdollistaa selityksen sattuman ja valinnan avulla. Kyse voi olla esimerkiksi ko-optiosta tai koevoluutiosta. Veren hyytymistekij\xc3\xa4 osoittaa, ett\xc3\xa4 yksi osa voidaan poistaa ja muita osia muokkaamalla saada muut osat toimimaan. Flagellum ja eritysj\xc3\xa4rjestelm\xc3\xa4 taas osoittavat, ett\xc3\xa4 toiminta voi my\xc3\xb6s vaihtua, jolloin vain osaa osista k\xc3\xa4ytt\xc3\xa4v\xc3\xa4ll\xc3\xa4 pienemm\xc3\xa4ll\xc3\xa4 solukoneella voi olla eri toiminto. Toisin sanoen v\xc3\xa4hitt\xc3\xa4inen muutos on mahdollista._NEWLINE_Behe t\xc3\xa4ydensi todisteiden edess\xc3\xa4 m\xc3\xa4\xc3\xa4ritelm\xc3\xa4\xc3\xa4ns\xc3\xa4 lis\xc3\xa4\xc3\xa4m\xc3\xa4ll\xc3\xa4 ehdon "hyvin yhteensopiva", jolloin osilla ei saa olla muuta teht\xc3\xa4v\xc3\xa4\xc3\xa4. T\xc3\xa4m\xc3\xa4n t\xc3\xa4smennyksen seurauksena Behen teorialla on vakava tieteenfilosofinen ongelma: Behen teoriaa tai yksitt\xc3\xa4ist\xc3\xa4 j\xc3\xa4rjestelm\xc3\xa4n palautumattomuutta ei voi todistaa oikeaksi (verifioida) koska teoria ei sis\xc3\xa4ll\xc3\xa4 menetelm\xc3\xa4\xc3\xa4, jolla voitaisiin tunnistaa palautumattomasti monimutkainen j\xc3\xa4rjestelm\xc3\xa4 palautuvasti monimutkaisesta j\xc3\xa4rjestelm\xc3\xa4st\xc3\xa4. Jonkin kohteen m\xc3\xa4\xc3\xa4ritteleminen palautumattomaksi perustuu siihen, ett\xc3\xa4 yksinkertaisempaa, toisenlaista, toimintoa ei tunneta, mik\xc3\xa4 on tiet\xc3\xa4m\xc3\xa4tt\xc3\xb6myyteen vetoamista. Yksitt\xc3\xa4isen esimerkin palautumattomasta monimutkaisesta ominaisuudesta voi todistaa v\xc3\xa4\xc3\xa4r\xc3\xa4ksi, mutta teoria ei ole sellainen, ett\xc3\xa4 yksitt\xc3\xa4isten v\xc3\xa4itteiden v\xc3\xa4\xc3\xa4r\xc3\xa4ksi osoittamisesta voisi p\xc3\xa4\xc3\xa4tell\xc3\xa4 koko teorian virheelliseksi.\n_START_SECTION_\nTiet\xc3\xa4m\xc3\xa4tt\xc3\xb6myyteen vetoaminen\n_START_PARAGRAPH_\nWilliam Dembski on puolustanut palautumatonta monimutkaisuutta kirjassaan The Design Revolution v\xc3\xa4itt\xc3\xa4m\xc3\xa4ll\xc3\xa4 ett\xc3\xa4 palautumaton monimutkaisuus ja TMI eiv\xc3\xa4t ole tiet\xc3\xa4m\xc3\xa4tt\xc3\xb6myyteen vetoamista, koska ei tiedet\xc3\xa4 miten palautumattomasti monimutkainen rakenne voisi kehitty\xc3\xa4 evoluution kautta, mutta sen sijaan tiedet\xc3\xa4\xc3\xa4n \xc3\xa4lykk\xc3\xa4iden tahojen tuottavan niit\xc3\xa4. Esimerkiksi ihmiset ovat \xc3\xa4lyns\xc3\xa4 avulla kyvykk\xc3\xa4it\xc3\xa4 tuottamaan esimerkiksi kelloja. T\xc3\xa4llainen on kuitenkin pelkk\xc3\xa4 Aukkojen jumala -argumentti, koska kaikki havaitut \xc3\xa4lykk\xc3\xa4\xc3\xa4t tahot ovat el\xc3\xa4vi\xc3\xa4, jolloin ne eiv\xc3\xa4t perustellusti ole palautumattomasti monimutkaisten rakenteiden ohjelmoimisen takana. "\xc3\x84lykk\xc3\xa4\xc3\xa4n suunnittelun" kannattajat sanovat t\xc3\xa4h\xc3\xa4n, ett\xc3\xa4 he tunnistavat \xc3\xa4lykkyytt\xc3\xa4 ja kun \xc3\xa4lykkyyden merkki n\xc3\xa4kyy, on takana \xc3\xa4ly, riippumatta siit\xc3\xa4 onko \xc3\xa4lyn l\xc3\xa4hde biologinen vai ei. Palautumattoman monimutkaisuuden v\xc3\xa4itteen vastustajista se, ett\xc3\xa4 "\xc3\xa4lykkyyden tunnistaminen" keskeinen piirre on, ett\xc3\xa4 "tunnetut luonnolliset selitykset" ovat puutteellisia, tarkoittaa ett\xc3\xa4 "\xc3\xa4lykkyyden tunnistaminen" my\xc3\xb6s vetoaa tiet\xc3\xa4m\xc3\xa4tt\xc3\xb6myyteen, eik\xc3\xa4 tiet\xc3\xa4m\xc3\xa4tt\xc3\xb6myyteen vetoamista voi peitt\xc3\xa4\xc3\xa4 vetoamalla tiet\xc3\xa4m\xc3\xa4tt\xc3\xb6myyteen._NEWLINE_Behe kaikesta huolimatta hyv\xc3\xa4ksyy sen mahdollisuuden, ett\xc3\xa4 palautumaton monimutkaisuus voisi synty\xc3\xa4 ep\xc3\xa4suoran evoluution kautta. Behen kanta on, ett\xc3\xa4 loogisesti palautumattomasti monimutkaisen rakenteen selitt\xc3\xa4minen on n\xc3\xa4in kierrett\xc3\xa4viss\xc3\xa4, mutta kun alij\xc3\xa4rjestelmienk\xc3\xa4\xc3\xa4n ei ole osoitettu yksityiskohtaisesti testein, on t\xc3\xa4m\xc3\xa4 h\xc3\xa4nest\xc3\xa4 pelkk\xc3\xa4\xc3\xa4 spekulaatiota._NEWLINE_"\xc3\x84lykk\xc3\xa4\xc3\xa4n suunnittelun" vastustajista t\xc3\xa4m\xc3\xa4 on pelkk\xc3\xa4\xc3\xa4 tiet\xc3\xa4m\xc3\xa4tt\xc3\xb6myyteen vetoamista eli vetoamista ainoastaan todisteiden puutteeseen, riippumatta siit\xc3\xa4 olisiko Behen v\xc3\xa4ite muuten perusteltu tai ei. Heist\xc3\xa4 avainkohta on se, ett\xc3\xa4 ep\xc3\xa4suoran evoluution mahdollisuus osoittaa, ett\xc3\xa4 palautumattomasti monimutkaisen j\xc3\xa4rjestelm\xc3\xa4n alarakenteet eiv\xc3\xa4t en\xc3\xa4\xc3\xa4 "v\xc3\xa4ist\xc3\xa4m\xc3\xa4tt\xc3\xa4" ole toimimattomia, jolloin Behen alkuper\xc3\xa4isest\xc3\xa4 v\xc3\xa4itteest\xc3\xa4 ja evoluution falsifiointiyrityksest\xc3\xa4 ei ole en\xc3\xa4\xc3\xa4 mit\xc3\xa4\xc3\xa4n j\xc3\xa4ljell\xc3\xa4.\n_START_SECTION_\nBehen vastaus kritiikkiin\n_START_PARAGRAPH_\nKirjoituksessaan "Reply to My Critics", Behe my\xc3\xb6nt\xc3\xa4\xc3\xa4 ett\xc3\xa4 h\xc3\xa4nen n\xc3\xa4kemyksess\xc3\xa4\xc3\xa4n on ongelmia, koska se ei onnistu haastamaan luonnonvalintaa, vaikka se oli t\xc3\xa4m\xc3\xa4n alkuper\xc3\xa4inen tarkoitus. Behe selitt\xc3\xa4\xc3\xa4 ett\xc3\xa4 palautumattomasti kompleksiset systeemit voivatkin kehitty\xc3\xa4 evolutiivisesti eik\xc3\xa4 oikea tapa vastata t\xc3\xa4h\xc3\xa4n ongelmaan ole poistaa osia l\xc3\xb6ydetyist\xc3\xa4 esisysteemeist\xc3\xa4, koska se voisi tuottaa uusia yksinkertaisempia esisysteemeit\xc3\xa4. Behe mainitsi ett\xc3\xa4 h\xc3\xa4n pyrkii korjaamaan puutteet tulevissa t\xc3\xb6iss\xc3\xa4\xc3\xa4n. Ratkaisua ongelmaan ei ole toistaiseksi julkistettu.\n_START_SECTION_\nDarwinin mustan laatikon tarkastus\n_START_PARAGRAPH_\n"Darwinin musta laatikko" -kirja on kohdistettu maallikoille, eik\xc3\xa4 tiedemaailmalle. Prosessistrukturalisti Robert Shapiro k\xc3\xa4vi teosta l\xc3\xa4pi ennen julkaisua. _NEWLINE_Shapiron omien sanojen mukaan h\xc3\xa4n konsultoi enemm\xc3\xa4n editointia kuin vertaisarvioi teksti\xc3\xa4 ja ett\xc3\xa4 h\xc3\xa4n oli korostanut ett\xc3\xa4 kirja olisi myyt\xc3\xa4v\xc3\xa4 ja luettava enemm\xc3\xa4nkin kuin tieteellisesti tarkka._NEWLINE_Shapiro itse oli johtop\xc3\xa4\xc3\xa4t\xc3\xb6ksist\xc3\xa4 t\xc3\xa4ysin erimielinen ja oli ilmoittanut t\xc3\xa4st\xc3\xa4._NEWLINE_Shapiro my\xc3\xb6s uskoi p\xc3\xa4\xc3\xa4sseens\xc3\xa4 tarkastajaksi sen vuoksi ett\xc3\xa4 h\xc3\xa4n on esitt\xc3\xa4nyt kriittisi\xc3\xa4 n\xc3\xa4kemyksi\xc3\xa4 kemiallisesta evoluutiosta.'